钦定古今图书集成/历象汇编/庶征典/第159卷 > 《管窥辑要》 > 晋
## 钦定古今图书集成/历象汇编/庶征典/第159卷 > 《管窥辑要》 > 晋

### 武帝太康五年夏五月景午宣帝庙梁折

按：《晋书武帝本纪》云云。

太康十年十二月庚寅，太庙梁折。

按《晋书武帝本纪》云云。　按《五行志》，“五年五月，宣帝
庙地陷梁折。八年正月，太庙殿又陷，改作庙，筑基及
泉。其年九月，遂更营新庙，远致名材，杂以铜柱，陈勰
为匠，作者六万人。至十年四月乃成。十一月庚寅，梁
又折。天戒若曰，地陷者分离之象，梁折者，木不曲直
也。”明年帝崩，而王室遂乱。

### 怀帝永嘉二年鄄城无故自坏

按《晋书怀帝本纪》，不载。　按《五行志》，“二年八月乙亥，
鄄城城无故自坏七十馀丈，怀帝恶之，迁濮阳。”此见
沴之异也。

### 元帝太兴二年吴郡米庑自坏

按《晋书元帝本纪》，不载。　按《五行志》，“太兴二年六月，
吴郡米庑无故自坏。天戒若曰，夫米庑货籴之屋，无
故自坏，此五谷踊贵，所以无籴卖也。是岁遂大饥，死
者千数焉。”

### 明帝太宁元年周延宅自跃

按《晋书明帝本纪》，不载。　按《宋书五行志》，“太宁元年，
周延自归王敦既立宅宇，而所起五间六架，一时跃
出堕地，馀桁犹亘柱头。此金沴木也。明年五月，钱凤
谋乱，遂族灭延，而湖孰寻亦为墟矣。”

### 安帝元兴三年乐贤堂坏

按《晋书安帝本纪》。不载。　按《五行志》，“元兴三年五月，
乐贤堂坏。时帝嚚眊，无乐贤之心。故此堂见沴。”

### 义熙九年国子圣堂坏

按《晋书安帝本纪》，不载。　按《五行志》，义熙九年五月，
国子圣堂坏。天戒若曰，圣堂礼乐之本，无故自坏，业
祚将坠之象。未及十年而禅位焉。